România a avut în februarie, pentru a doua lună consecutiv, cea mai mare rată anuală a inflației din Uniunea Europeană, arată cele mai recente date publicate de Eurostat. A doua cea mai mare inflație a fost înregistrată în Croația, dar și aceasta a fost mult sub cea din România.
Potrivit Eurostat, rata anuală a inflaţiei în UE a scăzut în februarie la 2,8%, față de 3,1% cât era în ianuarie.
Pentru a doua lună consecutiv, România a avut în februarie cea mai mare inflație din UE – 7,1%. Pe următoarele poziții s-au clasat Croaţia (4,8%) şi Estonia (4,4%).
La polul opus, cele mai mici inflații s-au înregistrat în Letonia (0,6%), Danemarca (0,6%) și Italia (0,8%).
Comparativ cu luna ianuarie, în februarie rata anuală a inflaţiei a scăzut în 20 state UE, inclusiv în România (de la 7,3% la 7,1%), a crescut în două și a rămas stabilă în cinci.
În Zona Euro, inflația a scăzut în februarie la 2,6%, față de 2,8% cât era în ianuarie.
Amintim că Institutul Naţional de Statistică (INS) a anunțat recent că inflația în România a scăzut în februarie de la 7,41% la 7,23%.
Tot luna trecută, mărfurile alimentare s-au scumpit cu 4,48%, produsele nealimentare cu 7,82%, iar serviciile cu 11%.
Banca Națională a României (BNR) anticipează o inflaţie de 4,7% pentru finalul acestui an.